রাস্তাঘাটে যেখানে সেখানে ময়লা-আবর্জনা, থুতু, পানের পিক ফেলা অনেকেরই স্বভাব। হাজার প্রচার চালানো সত্ত্বেও বন্ধ করা যায়নি এই বদ অভ্যাস। তাই এবার এক নতুন পথে হাঁটল মধ্যপ্রদেশের ইনদৌর পুরসভা।
যেখানে সেখানে থুতু ফেলতে গেলে এবার থেকে দু’বার ভাবতে হবে ইনদৌরের মানুষকে। কারণ ধরা পড়লে আর্থিক জরিমানা তো হবেই, সঙ্গে খবরের কাগজে ছবিও ছাপা হবে। এমনকী যিনি এই কাজটি করেছেন, তাঁর নামও প্রচার করা হবে রেডিওতে। সম্প্রতি এই ঘোষণা করেছে ইনদৌর পুরসভা।
এক সর্বভারতীয় সংবাদমাধ্যমে প্রকাশিত খবর অনুযায়ী, এই মুহূর্তে ভারতের সবচেয়ে পরিচ্ছন্ন শহর ইনদৌর। চলতি বছরেই দেশের অনেকগুলি শহরের মধ্যে সমীক্ষা চালিয়ে ইনদৌরকে এই স্বীকৃতি দেওয়া হয়। 
এই স্বীকৃতি ধরে রাখতে মরিয়া বিজেপি পরিচালিত ইনদৌর পুরসভা। জানা গিয়েছে, পরিচ্ছন্নতায় শহর ১ নম্বরে রইলেও সে‌খানকার বহু নাগরিকের মধ্যে এখনও অপরিচ্ছতার অভ্যাস রয়ে গিয়েছে। রাস্তাঘাটে থুতু ফেলা থেকে সকলকে আটকাতেই তাই এই অভিনব উপায় বের করেছেন শহরের মেয়র মালিনী গৌড়। 
আগামী ২৫ ডিসেম্বর থেকে কয়েকজন পুরকর্মী এই অভিযান চালাবেন বলে জানা গিয়েছে। শহরবাসীকে রাস্তাঘাটে থুতু ফেলতে দেখলেই তাঁরা হাতেনাতে ধরবেন। পুরকর্মী ছাড়াও স্কুলপড়ুয়াদের এই অভিযানে সামিল করা হবে।
বলা বাহুল্য, ইনদৌরের দেখানো পথে সাফল্য এলে‌ আগামী দিনে ভারতের বাকি শহরগুলিও এই পথে হাঁটতে পারে। তাই এখন থেকেই সতর্ক হয়ে যান।